**PLAN RAZVOJA SUSTAVA CIVILNE ZAŠTITE**

**NA PODRUČJU GRADA KARLOVCA**

**ZA 2025. GODINU**

**S FINANCIJSKIM UČINCIMA ZA TROGODIŠNJE RAZDOBLJE 2025.-2027.**

Temeljem članka 17. Zakona o sustavu civilne zaštite („Narodne novine“, broj 82/15, 118/18, 31/20,20/21 i 114/22), definirano je da predstavničko tijelo jedinice lokalne samouprave na prijedlog izvršnog tijela u postupku donošenja proračuna razmatra i usvaja godišnju analizu stanja i godišnji plan razvoja sustava civilne zaštite s financijskim učincima za trogodišnje razdoblje, te smjernice za organizaciju i razvoj sustava civilne zaštite koje se razmatraju i usvajaju svake četiri godine.

**I. UVOD**

Zakonom o sustavu civilne zaštite („Narodne novine“ broj 82/15, 118/18, 31/20,20/21 i 114/22) određeno je da sustav civilne zaštite obuhvaća mjere i aktivnosti ( preventivne, planske, organizacijske, operativne, nadzorne i financijske) kojima se uređuju prava i obveze sudionika, ustroj i djelovanje svih sudionika sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi smanjenja rizika od katastrofa, te zaštite i spašavanja građana, materijalnih i kulturnih dobara i okoliša na teritoriju Republike Hrvatske od posljedica prirodnih, tehničko-tehnoloških velikih nesreća i katastrofa, otklanjanja posljedica terorizma i ratnih razaranja.

Na temelju Analize stanja sustava civilne zaštite na području Grada Karlovca za 2024. godinu, a sukladno razmjeru opasnosti, prijetnji i posljedicama većih nesreća i katastrofa, utvrđenih Procjenom rizika od velikih nesreća za Grad Karlovac, s ciljem zaštite i spašavanja ljudi, materijalnih dobara te okoliša kao i ravnomjernog razvoja svih nositelja sustava civilne zaštite donosi se Plan razvoja sustava civilne zaštite na području Grada Karlovca za 2025. godinu s financijskim učincima za trogodišnje razdoblje 2025.-2027. godinu.

**II. RAZVOJ CIVILNE ZAŠTITE**

**OPERATIVNE SNAGE SUSTAVA CIVILNE ZAŠTITE**

**1. STOŽER CIVILNE ZAŠTITE**

Stožer civilne zaštite osniva se u svakoj jedinici lokalne i područne (regionalne) samouprave i na razini Republike Hrvatske, a aktivira se kada se proglasi stanje neposredne prijetnje, katastrofe i velike nesreće. Grad Karlovac je imenovao Stožer civilne zaštite koji se u slučaju pojave ugroze aktivira na zahtjev gradonačelnika.

Stožer civilne zaštite Grada Karlovca je stručno, operativno i koordinativno tijelo koje usklađuje djelovanje operativnih snaga civilne zaštite u pripremnoj fazi prije nastanka posljedica izvanrednog događaja i tijekom provođenja mjera i aktivnosti civilne zaštite u velikim nesrećama i katastrofama, provodi plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže odluke o prestanku provođenju mjera i aktivnosti u sustavu civilne zaštite.

Radom Stožera rukovodi načelnica Stožera, zamjenica gradonačelnika Grada Karlovca, a kad se proglasi velika nesreća ili katastrofa, rukovođenje preuzima gradonačelnik Grada Karlovca, ili po ovlaštenju gradonačelnika Grada Karlovca načelnik Stožera.

Stožer ima načelnika, zamjenika načelnika i 10 članova Stožera.

**2. VATROGASTVO**

Na području Grada Karlovca djeluju: Javna vatrogasna postrojba Grada Karlovca (u daljnjem tekstu: JVP) i 25 dobrovoljnih vatrogasnih društava (u daljnjem tekstu: DVD) udružena u vatrogasnu zajednicu Grada Karlovca.

Operativne snage vatrogastva temeljna su operativna snaga sustava civilne zaštite koje djeluju u sustavu civilne zaštite u skladu s odredbama posebnih propisa kojima se uređuje područje vatrogastva.

Kako bi se materijalno tehnička opremljenost i stručna osposobljenost pripadnika vatrogasnih postrojbi podigla na višu razinu potrebno je poduzeti sljedeće aktivnosti:

- provoditi preventivne mjere zaštite od požara osobito tijekom ljetnih mjeseci kao i u drugim razdobljima u godini u kojima postoji povećana opasnost od nastanka i širenja požara

- educirati lokalno stanovništvo o opasnostima i negativnim učincima požara

- nastaviti opremanje vatrogasnih postrojbi najsuvremenijim materijalno tehničkim sredstvima

- provoditi stalna stručna osposobljavanja pripadnika vatrogasnih postrojbi organizacijom radionica i pokaznih vježbi

- intenzivirati suradnju vatrogasnih postrojbi na području Grada Karlovca i drugih gospodarskih subjekata, ustanova i udruga koji se poslovima civilne zaštite bave u okviru svoje redovne djelatnosti kako bi se osiguralo njihovo zajedničko djelovanje u slučaju nastanka nesreće ili katastrofe

- kontinuirano razvijanje informacijskog sustava

- u području rada s članstvom posebnu pažnju potrebno je posvetiti vatrogasnoj mladeži, kao potencijalnim budućim operativnim vatrogascima, ali i zbog indirektnog stjecanja opće kulture i obrazovanja,

- izvršiti široku edukaciju poljoprivrednika i drugog stanovništva u vezi spaljivanja biljnog otpada zbog požara na otvorenim prostorima te

- uključiti se u sveobuhvatnu akciju promidžbenih poruka i osvješćivanja javnosti te upoznavanja o nedostacima spaljivanja biljnog otpada na ugrožavanje ljudskih života i materijalno-tehničkih resursa te ugrozu i štetnost na okoliš

U cilju jačanja spremnosti Vatrogasne zajednice Grada Karlovca odnosno dobrovoljnih vatrogasnih društava koja djeluju u njenom sastavu, za interveniranje u slučajevima pojave ugroze, Grad Karlovac svake godine izdvaja znatna financijska sredstva. Osim što se sredstva Vatrogasne zajednice Grada Karlovca koriste za financiranje redovite djelatnosti ujedno se sredstva preraspodjeljuju i za potrebe DVD-ova u njenom sastavu.

**3. GRADSKO DRUŠTVO CRVENOG KRIŽA GRADA KARLOVCA**

Gradsko društvo Crvenog križa Karlovac je punopravni član Hrvatskog Crvenog križa. Hrvatski Crveni križ sastavni je dio sustava zaštite i spašavanja u Republici Hrvatskoj te sudjeluje u aktivnostima vezanim uz krizne situacije, tijekom svih faza krize, od pripreme preko odgovora na kriznu situaciju i pomoći u oporavku po završetku krize.

Specifične nadležnosti Gradskog društva Crvenog križa Karlovac su organiziranje i vođenje službe traženja, psihosocijalne podrške, rad s ranjivim skupinama, osobama pod međunarodnom zaštitom, prihvat i podjela humanitarne pomoći, prva pomoć, dobrovoljno darivanje krvi , rad s djecom i mladima – odgoj za humanost, te aktivnosti na prevenciji razvoja ovisnosti, vršnjačkog nasilja, prevenciji trgovanja ljudima. Svaki član usvaja osnovna znanja iz prve pomoći, psihosocijalne podrške, službe traženja, sigurnosti i samozaštite, komunikacije, pripreme za krizne situacije, katastrofe i epidemije.

**4. HRVATSKA GORSKA SLUŽBA SPAŠAVANJA – STANICA KARLOVAC**

Temeljne djelatnosti Hrvatske gorske službe spašavanja – Stanica Karlovac su: organiziranje, unapređivanje i obavljanje djelatnosti spašavanja i zaštite ljudskih života u planinama i na nepristupačnim područjima i u drugim izvanrednim okolnostima.

Iako registrirana kao udruga čiji su članovi volonteri, ovaj subjekt zaštite i spašavanja ubraja se u temeljne operativne snage i u svom je djelovanju visoko profesionalan, s vrhunski obrazovanim kadrom za spašavanje u najtežim i najopasnijim situacijama.

Misija HGSS-a Stanice Karlovac je sigurnost, sprečavanje nesreća i spašavanje ljudi i imovine pri elementarnim nepogodama, potresima i drugim katastrofama, nesrećama, bolestima i sl. izvan urbanih sredina i javnih prometnicama, što je regulirano kroz 24 djelatnosti i 11 javnih ovlasti u Zakonu.

HGSS kao javna služba obavlja i niz drugih poslova u području javnih potreba građana.

Temeljne zadaće su i održavanje spremnosti, edukacija, zaštita prirode, osposobljavanje, provođenje kontinuiranog informiranja i educiranja fizičkih i pravnih osoba o opasnostima i mjerama sigurnosti, spašavanje u slučaju potresa, vremenskim nepogodama i drugih nesreća na nepristupačnim prostorima.

**5.** **POVJERENICI CIVILNE ZAŠTITE**

Povjerenici civilne zaštite i njihovi zamjenici (dalje u tekstu: “povjerenici i zamjenici povjerenika CZ”) pripadnici su civilne zaštite i predstavljaju operativnu snagu za provođenje mjera i aktivnosti u sustavu civilne zaštite s područja Grada Karlovca.

Na postupak mobilizacije i ostala pitanja u vezi povjerenika i zamjenika povjerenika CZ primjenjuju se propisi kojima se uređuje mobilizacija, uvjeti i način rada operativnih snaga sustava civilne zaštite i ostali propisi iz sustava civilne zaštite, koja čini sastavni dio Plana djelovanja civilne zaštite Revizija I. Grada Karlovca.

Povjerenici civilne zaštite i njihovi zamjenici:

* sudjeluju u pripremanju građana za osobnu i uzajamnu zaštitu te usklađuje provođenje mjera osobne i uzajamne zaštite,
* daju obavijest građanima o pravodobnom poduzimanju mjera civilne zaštite te javne mobilizacije radi sudjelovanja u sustavu civilne zaštite,
* sudjeluju u organiziranju i provođenju evakuacije, sklanjanja, zbrinjavanja i drugih mjera civilne zaštite,
* organiziraju zaštitu i spašavanje pripadnika ranjivih skupina,
* provjeravaju postavljanje obavijesti o znakovima za uzbunjivanje u stambenim zgradama na području svoje nadležnosti i o propustima obavješćuju inspekciju civilne zaštite,
* preventivno djeluju na smanjenju, a po mogućnosti i na sprečavanju neželjenih ekscesnih situacija na osnovu kontrole područja koje pokrivaju,
* obavješćuju nadležna tijela o kretanju nepoznatih osoba i drugim neuobičajenim pojavama,
* sudjeluju u prikupljanju svih potrebnih podataka za potrebe stožera i zapovjedništva civilne zaštite,
* u slučaju evakuacije građana, na osnovu obavijesti dobivenih od nadležnih tijela za izvršenje evakuacije, obavješćuju građane o načinu evakuacije, mjestima prikupljanja, mjestima razmještaja, prihvata, putova evakuacije i drugo,
* sudjeluju u organiziranju i provođenju zbrinjavanja ugroženih i nastradalih, sklanjanju pučanstva i drugih mjera zaštite i spašavanja,
* obavljaju i druge poslove i zadaće utvrđene planovima zaštite i spašavanja, te prema zapovjedi nadležnih zapovjedništava.

**6. KOORDINATOR NA LOKACIJI**

Koordinatora na lokaciji određuje načelnik nadležnog Stožera civilne zaštite, ovisno o specifičnostima izvanrednog događaja u otklanjanju posljedica kojeg se angažiraju kapaciteti više operativnih snaga, u pravilu iz sastava operativne snage sustava civilne zaštite koja ima vodeću ulogu u provedbi intervencije.

Grad Karlovac u planu djelovanja civilne zaštite i u suradnji s operativnim snagama sustava civilne zaštite utvrđuje popis potencijalnih koordinatora na lokaciji s kojeg, ovisno o specifičnostima izvanrednog događaja, načelnik nadležnog Stožera civilne zaštite koordinatora određuje i upućuje na lokaciju sa zadaćom koordiniranja djelovanja različitih operativnih snaga sustava civilne zaštite i komuniciranja sa Stožerom tijekom trajanja poduzimanja mjera i aktivnosti na otklanjanju posljedica izvanrednog događaja.

Koordinatora na lokaciji nadležni Stožer civilne zaštite, nakon zaprimanja obavijesti o velikoj nesreći ili katastrofi, mobilizira odmah po saznanju i upućuje ga na mjesto incidenta.

**7.** **PRAVNE OSOBE I UDRUGE OD INTERESA ZA SUSTAV CIVILNE ZAŠTITE**

Pravne osobe sustava civilne zaštite su one pravne osobe koje su svojim proizvodnim, uslužnim, materijalnim, ljudskim i drugim resursima najznačajniji nositelji tih djelatnosti na području Grada Karlovca. Pravne osobe sustava civilne zaštite su dio operativnih snaga sustava civilne zaštite Grada Karlovca. Pravne osobe sudjeluju s ljudskim snagama i materijalnim resursima u provedbi mjera i aktivnosti u sustavu civilne zaštite.

U slučaju neposredne prijetnje od nastanka katastrofe ili veće nesreće na području Grada Karlovca, gradonačelnik ima pravo i obvezu mobilizirati sveukupne ljudske i materijalno-tehničke potencijale s područja te jedinice lokalne samouprave, sukladno Planu djelovanja civilne zaštite.

Udruge koje su od interesa za sustav civilne zaštite npr. zajednica tehničke kulture, izviđači, planinarsko društvo, pričuvni su dio operativnih snaga sustava civilne zaštite i svojim sposobnostima nadopunjuju sposobnost temeljnih operativnih snaga.

Za potrebe pripravnosti i reagiranja kod velikih nesreća i katastrofa Grad Karlovca organizirati će po potrebi i sudjelovanje volontera radi provođenja mjera i aktivnosti u sustavu civilne zaštite.

**8. PLANSKI DOKUMENTI**

U toku narednog razdoblja potrebno je donjeti planske dokumente koje Grad Karlovac ima obvezu izraditi sukladno Zakonu o sustavu civilne zaštite i Zakonu o zaštiti od požara:

- Plan rada Stožera civilne zaštite Grada Karlovca za požarnu sezonu za 2025. godinu

- Program aktivnosti u provedbi posebnih mjera zaštite od požara od interesa za Grada Karlovca u 2025. godini

- Plan operativne provedbe programa aktivnosti u provedbi posebnih mjera zaštite od požara na području Grada Karlovca u 2025. godini

- Plan aktivnog uključenja svih subjekata zaštite od požara na području Grada Karlovca za 2025. godinu

- Plan motrenja, čuvanja i ophodnje otvorenog prostora i građevina za koje prijeti povećana opasnost od nastajanja i širenja požara na području Grada Karlovca

- Izviješće o izvršenju Plana djelovanja Grada Karlovca u području prirodnih nepogoda za 2024. godinu

- Plan djelovanja u području prirodnih nepogoda za 2026. godinu za Grad Karlovac

- Program financiranja zaštite od požara u 2026. godini

- Analiza stanja sustava civilne zaštite na području Grada Karlovca za 2025. godinu

- Plan razvoja sustava civilne zaštite na području Grada Karlovca za 2026. godinu s financijskim učincima za trogodišnje razdoblje 2026.–2028.

- Izvješće o stanju zaštite od požara na području Grada Karlovca za 2025. godinu

- Godišnji provedbeni plan unapređenja zaštite od požara na području Grada Karlovca za 2026. godinu.

**9. SUSTAV UZBUNJIVANJA GRAĐANA**

U organizaciji zaštite i spašavanja u Gradu Karlovcu pored ostalih subjekata, telekomunikacijska podrška, odnosno sustava veza u kriznim situacijama, pokazao se vrlo bitnim čimbenikom kvalitetnog sustava zaštite i spašavanja, te je stoga potrebno nastaviti rad na unaprjeđenju sustava veza svih sudionika sustava civilne zaštite osobito u suradnji sa Vatrogasnom zajednicom Grada Karlovca.

Stoga je potrebno:

* nastaviti rad na unaprjeđenju sustava veza svih sudionika zaštite i spašavanja u skladu s normama
* nastaviti rad na unaprjeđenju sustava uzbunjivanja stanovništva u slučaju velikih nesreća i katastrofa,
* kontinuirano provjeravati čujnost sirena na području Grada Karlovca.

**10. MJESTA ZA SKLANJANJE, EVAKUACIJU I ZBRINJAVANJE STANOVNIŠTVA**

Grad Karlovac je za potrebe građanstva osigurao 6 objekata za sklanjanje, evakuaciju i zbrinjavanje stanovništva na lokacijama:

* OŠ Turanj, Turanj 18 – kapaciteta 100 osoba
* OŠ Dubovac, Primorska 9 – kapaciteta 800 osoba
* OŠ Grabrik, Bartola Kašića 15 – kapaciteta 400 osoba
* OŠ Banija, Gaje Petrovića 5 – kapaciteta 100 osoba
* OŠ Švarča, Baščinska cesta 20 – kapaciteta 100 osoba
* Školska sportska dvorana Mladost, Rakovac 1 – kapaciteta 500 osoba

U cilju stvaranja uvjeta za sklanjanje, evakuaciju i zbrinjavanje, povjerenici CZ će izvršiti obilazak područja svoje nadležnosti, te ostvariti uvid u moguća mjesta za sklanjanje, kapacitete istih, te utvrditi eventualne radnje i postupke kojima bi se isti doveli u funkciju.

**11. EDUKACIJA STANOVNIŠTVA**

Katastrofe, kao specifična krizna stanja, javljaju se kada nesreće ili krize uzrokovane prirodnim silama ili ljudskom aktivnošću (utjecajem na okoliš, tehnologijom), djeluju na ljude u tolikoj mjeri da ugroženo stanovništvo nije u mogućnosti kontrolirati tijek događaja i uspješno se nositi s nanesenim udarima, gubicima i štetama.

Potrebno je kontinuirano vršiti:

- upoznavanje građana sa sadržajem Planova zaštite putem web stranice Grada Karlovca,

- izrada potrebnih naputaka (letaka) o postupanju stanovništva u slučaju velikih nesreća i katastrofa naročito za moguće nesreće i katastrofe izazvane poplavama, potresima i požarima.

Cilj edukacije stanovništva je podizanje razine svijesti građana kao sudionika sustava civilne zaštite.

**12. FINANCIRANJE SUSTAVA CIVILNE ZAŠTITE**

Prema Zakonu o sustavu civilne zaštite, Grad Karlovac odgovoran je za osnivanje, razvoj i financiranje, opremanje, osposobljavanje i uvježbavanje operativnih snaga. Stoga su, u Proračun Grada Karlovca za 2025. godinu, osigurana sredstva za Plan razvoja sustava civilne zaštite s financijskim učincima za trogodišnje razdoblje 2025. - 2027. godinu.

Cilj je racionalno, funkcionalno i učinkovito djelovanje sustava civilne zaštite.

|  |  |  |  |  |
| --- | --- | --- | --- | --- |
| **Red. br.** | **VRSTA RASHODA** | **2025. (EUR)** | **PLANIRANO za 2026. (EUR)** | **PLANIRANO za 2027. (EUR)** |
| **TEKUĆE DONACIJE U NOVCU** | | | | |
| 1. | **HGSS** | | | |
| 1.1 | Razvoj tehničko - tehnološke opremljenosti | 10.000,00 | 10.000,00 | 10.000,00 |
| 1.2 | Režijski troškovi i ostali redovni troškovi stanice | 10.000,00 | 10.000,00 | 10.000,00 |
| 1.3 | Osiguranje spremnosti, obuka i akcije spašavanja | 5.000,00 | 5.000,00 | 5.000,00 |
| **UKUPNO** | | **25.000,00** | **25.000,00** | **25.000,00** |
| 2. | **CRVENI KRIŽ** | | | |
| 2.1 | Ostali redovni troškovi | 2.000,00 | 2.000,00 | 2.000,00 |
| **UKUPNO** | | **2.000,00** | **2.000,00** | **2.000,00** |
| **RASHODI ZA MATERIJAL I ENERGIJU** | | | | |
| Materijal i energija | | 10.000,00 | 10.000,00 | 10.000,00 |
| **UKUPNO** | | **10.000,00** | **10.000,00** | **10.000,00** |
| **RASHODI ZA USLUGE** | | | | |
| Naknada za rad na intervencijama u kriznim situacijama | | 15.000,00 | 35.000,00 | 35.000,00 |
| **UKUPNO** | | **15.000,00** | **35.000,00** | **35.000,00** |
| **OSTALI NESPOMENUTI RASHODI POSLOVANJA** | | | | |
| Prehrana pri intervencijama u kriznim situacijama | | 10.000,00 | 10.000,00 | 10.000,00 |
| **UKUPNO** | | **10.000,00** | **10.000,00** | **10.000,00** |
| **OPREMA** | | | | |
| Nabavka šatora za potrebe civilne zaštite | | 20.000,00 |  |  |
| **UKUPNO** | | **20.000,00** |  |  |
| **SVEUKUPNO ZA SUSTAV CIVILNE ZAŠTITE** | | **82.000 EUR** | **82.000 EUR** | **82.000 EUR** |

Tablica 1. Projekcija sustava civilne zaštite s financijskim učincima za trogodišnje razdoblje

(2025. – 2027. godina)

**13. SURADNJA NA PODRUČJU CIVILNE ZAŠTITE**

Na razini grada Karlovca i šire potrebno je kontinuirano razrađivati i usklađivati mjere i aktivnosti sudionika u sustavu civilne zaštite, dogovarati zajedničko djelovanje i pružanje međusobne pomoći u skladu sa pozitivnim propisima. Nastaviti suradnju s Službom civilne zaštite Karlovac, s ciljem jačanja i usavršavanja operativnih i drugih snaga sustava civilne zaštite na području Grada Karlovca.

Izradom baze podataka o vođenju evidencije operativnih snaga sustava civilne zaštite, načinom popune operativnih snaga civilne zaštite, rukovođenja operativnim snagama sustava civilne zaštite, opremanjem i drugim zadaćama Grad Karlovac dobiva autonomiju u provođenju zadaća i poslova iz područja civilne zaštite.

Preuzimanjem obaveza nameću se i sve veća ulaganja u sustav civilne zaštite kako u materijalnim sredstvima tako i u ljudskim potencijalima u cilju spremnog djelovanja u ostvarivanju zaštite i spašavanja ljudi, materijalnih i kulturnih dobara i okoliša u velikim nesrećama i katastrofama.

Razmjenom iskustava, podataka, znanja i vještina sa odgovarajućim institucijama postići podizanje razine sigurnosti civilnog stanovništva, imovine, te eko-sustava.