**ANALIZA STANJA SUSTAVA CIVILNE ZAŠTITE**

**NA PODRUČJU GRADA KARLOVCA ZA**

**2024. GODINU**

**UVOD**

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanje ljudi, životinja, materijalnih i kulturnih dobara i okoliša u velikim nesrećama i katastrofama.

Civilna zaštita je od javnog interesa za Republiku Hrvatsku i za sigurnost Republike Hrvatske, a zadaće civilne zaštite obuhvaćene su Zakonom o sustavu civilne zaštite (“Narodne novine“ broj 82/15 , 118/18, 31/20,20/21 i 114/22).

Zakonom o sustavu Civilne zaštite jasnije se propisuju nadležnosti sudionika i operativnih snaga u sustavu civilne zaštite po pitanjima značajnim za integriranje svih djelatnosti snaga, tijela i općenito jačanje sposobnosti cjelokupnog sustava za djelovanje u velikim nesrećama i katastrofama.

Mjere i aktivnosti u sustavu civilne zaštite na temelju članka 8. Zakona o sustavu civilne zaštite provode sljedeći sudionici:

* Vlada Republike Hrvatske
* Ministarstvo unutarnjih poslova, kao središnje tijelo državne uprave nadležno za poslove civilne zaštite (Ministarstvo)
* tijela državne uprave i druga državna tijela
* Oružane snage Republike Hrvatske i policija
* jedinice lokalne i područne (regionalne) samouprave.

**OPERATIVNE SNAGE SUSTAVA CIVILNE ZAŠTITE GRADA KARLOVCA**

Mjere i aktivnosti u sustavu civilne zaštite na temelju Zakona o sustavu civilne zaštite na području Grada Karlovca provode sljedeće operativne snage sustava civilne zaštite:

* Stožer civilne zaštite Grada Karlovca,
* operativne snage vatrogastva,
* operativne snage Gradskog društva Crvenog križa Karlovac,
* operativne snage Hrvatske gorske službe spašavanja – Stanica Karlovac,
* udruge,
* povjerenici civilne zaštite Grada Karlovca,
* koordinator na lokaciji,
* pravne osobe u sustavu civilne zaštite.

**STOŽER CIVILNE ZAŠTITE GRADA KARLOVCA**

Stožer civilne zaštite Grada Karlovca je stručno, operativno i koordinativno tijelo koje usklađuje djelovanje operativnih snaga civilne zaštite u pripremnoj fazi prije nastanka posljedica izvanrednog događaja i tijekom provođenja mjera i aktivnosti civilne zaštite u velikim nesrećama i katastrofama, provodi plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže odluke o prestanku provođenju mjera i aktivnosti u sustavu civilne zaštite.

Stožer civilne zaštite Grada Karlovca imenovan je Odlukom gradonačelnika o imenovanju Stožera civilne zaštite Grada Karlovca, KLASA: 240-03/24-01/01, URBROJ: 2133-1-03/04-24-2 od 11. travnja 2024. godine,

Radom Stožera rukovodi načelnica Stožera, Ivana Fočić, zamjenica gradonačelnika Grada Karlovca, dok je zamjenik načelnice Miroslav Rade, zapovjednik JVP Karlovac. Stožer ima načelnicu, zamjenika načelnice i 10 članova Stožera.

**Sjednice stožera civilne zaštite grada Karlovca**

U toku 2024. godine održana su 3 redovne sjednice i 6 izvanrednih sjednica Stožera civilne zaštite.

Redovne sjednice Stožera održane su: 26.03.2024., 13.09.2024., i 17.09.2024. Redovne sjednice Stožera održane su u svrhu donošenja redovnih godišnjih planova i aktivnosti, pripreme za protupožarnu sezonu te unapređenje sustava civilne zaštite.

Izvanredne sjednice Stožera održane su: 28.05.2024., 02.10.2024., 03.10.2024. (dvije sjednice), 04.10.2024., i 05.10.2024. Izvanredna sjednice Stožera održana u svibnju 2024. godine održana je iz razloga velikih količine oborina u kratkom vremenu te poplavljenih prometnica, ujedno i saniranje svih posljedica prouzročene velikom količinom oborina. Izvanredne sjednice Stožera održane u listopadu 2024. godine u više navrata održane su zbog poplave koja se dogodila na području grada Karlovac te je ista trajala nekoliko dana. Stožer civilne zaštite svakodnevno se je sastajao i to u vrijeme najave velikih količina oborine gdje se poduzete sve pripremne radnje obrane od poplave, te u vrijeme poplave gdje je svakodnevno koordinirao sa operativnim snagama civilne zaštite.

**OPERATIVNE SNAGE VATROGASTVA**

Na području Grada Karlovca djeluju: Javna vatrogasna postrojba Grada Karlovca (u daljnjem tekstu: JVP) i 25 dobrovoljnih vatrogasnih društava od kojih je jedno u gospodarstvu (u daljnjem tekstu: DVD) udružene u vatrogasnu zajednicu Grada Karlovca (VZGK).

Operativne snage vatrogastva su temeljna operativna snaga sustava civilne zaštite a djeluju u skladu s odredbama posebnih propisa kojima se uređuje područje vatrogastva.

Tokom 2024. godine operativne snage vatrogastva provodile su aktivnosti preventivnih mjera zaštite od požara, vršila se edukacija stanovništva o opasnostima i negativnim učincima požara, te upoznavanja o nedostacima spaljivanja biljnog otpada. Nastavilo se sa opremanjem vatrogasnih postrojbi materijalno tehničkim sredstvima, te se provodila stalna stručna osposobljavanja pripadnika vatrogasnih postrojbi, edukacijom i pokaznim vježbama.

Kontinuirano se radilo na razvijanje informacijskog sustava te osposobljavanja na sustavu Vatronet.

Provodile su se vježbe i natjecanja za vatrogasni podmladak i vatrogasnu mladež.

**VATROGASNA ZAJEDNICA GRADA KARLOVCA**

Vatrogasna zajednica Grada Karlovca okuplja 25 dobrovoljnih vatrogasnih društava od kojih je jedno u gospodarstvu, te jednu profesionalnu vatrogasnu postrojbu.

**Oprema i materijalna sredstva**

Dobrovoljna vatrogasna društva posjeduju vatrogasna vozila prosječne starosti više od 20 godina, što ne zadovoljava potrebe operativne sposobnosti i iziskuje velika ulaganja u održavanje, popravke i servisiranje. Tijekom 2023. godine radi starosti i neisplativosti ulaganja u održavanje rashodovano je vatrogasno vozilo autocisterna i zamijenjeno sa novijom autocisternom koja može služiti i za prijevoz pitke vode u DVD-u Donje Mekušje. Tijekom 2024. rashodovano je navalno vozilo za DVD Dolnja Rečica, manja terenska vozila od DVD-a Kobilić, DVD-a Gradac i DVD-a Orlovac. Za DVD Kobilić i DVD Gradac su nabavljena zamjenska terenska vozila, kao malo tehničko vozilo sa 1000 litara vode za DVD Skakavac.

Naše operativne snage za rad na intervencijama obrane od poplave posjeduju 3 plovila s pripadajućom opremom (DVD Donje Mekušje, DVD Brođani i DVD Koritinja), a 2024. godine je započeta nabava još jednog za DVD Šišljavić. Ujedno je za DVD Donja Rečica preraspoređeno jedno plovilo iz Vatrogasne Zajednice Karlovačke Županije.

Redovito se održavaju, opremaju i uređuju objekti DVD-a (domovi i spremišta) prema potrebama.

**Operativni vatrogasci - kadrovska ekipiranost**

U vatrogasnoj zajednici Grada Karlovca (JVP Grada Karlovca i 25 DVD-a) djeluju 350 operativnih vatrogasca. Vatrogasci se redovito osposobljavaju u zvanjima te usavršavaju u specijalnostima, čime se podiže njihova učinkovitost.

Također VZG brine o opremljenosti osobnom i zaštitnom odjećom i obućom, obnavljanjem iste nakon dotrajalosti ili oštećenja.

|  |  |  |
| --- | --- | --- |
| **FINANCIRANJE VZG-a** | | |
| 2023.g. (EUR) | 2024.g. (EUR) | 2025.g. (EUR) |
| **384.627,00** | **372.400,00** | **430.000,00** (Prijedlog plana proračuna za 2025. godinu) |
| Napomena: Navedeni iznosi osiguravaju se u udjelima od oko 98% gradskih sredstava (gradski proračun) i 2 % od premija osiguranja od požara od osiguravajućih društava. | | |

**JAVNA VATROGASNA POSTROJBA GRADA KARLOVCA**

Prioritetna operativna snaga u sustavu zaštite i spašavanja s obzirom na profesionalni kadar osposobljena je za gašenje požara, kao i za cijeli niz različitih aktivnosti vezanih uz spašavanje u ostalim opasnim situacijama.

**Oprema i materijalna sredstva, vatrogasni centar**

JVP Karlovac ima na raspolaganju opremu i vozila koja su najvećim dijelom nabavljena kroz program Vlade RH i sufinanciranje od strane Grada Karlovca kao i iz vlastitih ostvarenih prihoda, a ista su temelj za uspješno i sigurno vođenje intervencija. Servisi vozila su odrađeni kao i popravci od kojih je najznačajniji bio popravak autoplatforme.

Tijekom 2024. godine JVP Karlovac je nabavila slijedeću opremu; plovilo sa vanbrodskim motorom 80KS i prikolicom, uskočni jastuk, odijela za strukturne požare 14 kom, odijela za požare otvorenog prostora 14 kom, 2 kom odijela za radove na visini, jednu pumpu srednjeg kapaciteta.

Iz razloga planirane izgradnje zaobilaznice Zvijezde koja će značajno smanjiti manipulativni prostor potreban za skladištenje vatrogasnih vozila, opreme i tehnike kao i vatrogasna uvježbavanja profesionalnih vatrogasaca, pokrenuta je 2021. godine inicijativa za preseljenje JVP Karlovac na novu lokaciju, izrađeno je novo idejno rješenje. Tijekom 2024. godine Grad Karlovac je radio na konačnom utvrđivanju nove lokacije Vatrogasnog centra. Prijedlog lokacije je Švarča gdje Grad treba okrupniti parcelu na prilazu Općoj bolnici, ispod javnog parkirališta. Tijekom 2025. godine potrebno je raspisati natječaj za izradu projektne dokumentacije za građevinsku dozvolu.

Tijekom 2023. godine pokrenut je projekt rekonstrukcije postojeće zgrade „Energetska obnova zgrade Javne vatrogasne postrojbe Grada Karlovca“ kako bi ista mogla udovoljavati uvjetima za obavljanje vatrogasne djelatnosti do izgradnje novog Vatrogasnog centra i preseljenja u isti. Projekt je završio u lipnju 2024. godine, napravljen je tehnički pregled i izdano je rješenje u mjesecu studenom.

Tijekom 2023. godine izrađena je tehnička dokumentacija za montažnu garažu za smještaj šest vatrogasnih vozila u produžetku glavne zgrade. Proveden je postupak javne nabave koji je poništen iz razloga nedovoljne procijenjene vrijednosti projekta. Trenutno JVP Karlovac nema mogućnost garažiranja svih operativnih vozila što predstavlja problem tijekom zimskih mjeseci kada neka vozila moraju biti dislocirana.

**Operativni vatrogasci - kadrovska ekipiranost**

Sistematizacijom radnih mjesta propisan je broj potrebnih profesionalnih vatrogasaca u JVP Karlovac za područje djelovanja, a ista se temelji na Procjeni ugroženosti od požara i tehnološke eksplozije 2. Revizija i Planu zaštite od požara 2. Revizija za Grad Karlovac. Tijekom 2024. godine izrađena je nova Procjena ugroženosti od požara donesen je novi Plan zaštite od požara koji propisuju način organiziranja vatrogasne službe u gradu Karlovcu.

Vlada RH i HVZ donijeli su više uredbi i pravilnika koji reguliraju prava profesionalnih vatrogasaca a rezultirale su donošenjem novog Pravilnika o unutarnjem ustroju JVP Karlovac, time su povećana sredstva koja Grad Karlovac izdvaja za plaće i rashode za zaposlene u JVP.

|  |  |  |
| --- | --- | --- |
| **FINANCIRANJE JVP-a** | | |
| 2023.g. (EUR) | 2024.g. (EUR) | 2025.g. (EUR) |
| **1.972.202,00** | **2.641.915,00** | **3.082.961,00** (Prijedlog plana za 2025.) |
| Napomena: Navedeni iznosi osiguravaju se u udjelima; DEC (Državni proračun),  GRAD (Gradski proračun) i VL (vlastiti i ostalo). | | |
| DEC - 50%  GRAD - 40 %  VL - 10% | DEC - 39 %  GRAD - 49 %  VL - 12% | DEC - 36 %  GRAD - 56 %  VL - 8 % |

**GRADSKO DRUŠTVO CRVENOG KRIŽA GRADA KARLOVCA**

Gradsko društvo Crvenog križa Karlovac (GDCK Karlovac) je punopravni član Hrvatskog Crvenog križa. Hrvatski Crveni križ sastavni je dio sustava zaštite i spašavanja u Republici Hrvatskoj te sudjeluje u aktivnostima vezanim uz krizne situacije, tijekom svih faza krize, od pripreme preko odgovora na kriznu situaciju i pomoći u oporavku po završetku krize.

Operativne snage Hrvatskog Crvenog križa su temeljna operativna snaga sustava civilne zaštite u velikim nesrećama i katastrofama. Okvir djelovanja operativnih snaga temelji se na Zakonu o sustavu civilne zaštite, Pravilniku o ustroju, pripremi i djelovanju Hrvatskog Crvenog križa u kriznim situacijama te ostalim relevantnim propisima.

Konkretne aktivnosti operativnih snaga GDCK Karlovac u pojedinim kriznim situacijama su determinirane:

* Procjenom rizika o prirodnih katastrofa i nesreća širih razmjera (siječanj 2024)
* Planom zaštite i spašavanja GDCK Karlovac (siječanj 2024.) kao i
* Analizom stanja i procjenom okolnosti svake nastale konkretne krizne situacije u realnom vremenu

Operativne snage GDCK Karlovac čine djelatnici i volonteri društva Crvenog križa organizirani u:

* Krizni stožer GDCK Karlovac (5)
* Interventni tim (10)
* Tim za psihosocijalnu podršku (18)
* volontere u ,,kriznim situacijama“.

Društvo je tijekom 2024. godine aktivno sudjelovalo u aktivnostima vezanim uz krizne događaje tijekom svih faza krizne situacije, od pripreme, preko pružanja odgovora na kriznu situaciju i pružanje pomoći u oporavku od posljedica krizne situacije.

Težišne aktivnosti GDCK Karlovac su tijekom 2024. godine bile usmjerene na:

* opremanje, educiranje i osposobljavanje operativnih snaga,
* edukaciju stanovništva svih dobnih skupina za postupanje u uvjetima nastanka

kriznih situacija širih razmjera.

Priprema za djelovanje operativnih snaga Crvenog križa u uvjetima kriznim situacijama širih razmjera se tijekom 2024. godine ogledala kroz:

* Ažuriranje Procjene rizika i Operativnog plana zaštite i spašavanja GDCK Karlovac
* Obuku i osposobljavanje pripadnika operativnih snaga GDCK
* Opremanje sa neophodnom opremom i sredstvima za djelovanje u uvjetima kriznih situacijama širih razmjera

Realizacija plana rada za 2024. godinu GDCK Karlovac je prilagođavana zahtjevima, te je bila usmjerena na pružanje odgovora na krizne situacije izazvane:

- posljedica olujnog nevremena na području Karlovca u ožujku 2024. i pojedinačnim nesrećama u obiteljima naših sugrađana

- poplavama karlovačkih rijeka koje su se dogodile u listopadu 2024., kao i

- pružanjem humanitarnog odgovora raseljenim osobama iz Ukrajine na području teritorijalne nadležnosti GDCK Karlovac (siječanj-prosinac 2024.)

Organiziranim i provedenim edukacijama djelatnici i volonteri Crvenog križa proširivali su postojeća i stjecali nova specijalistička znanja i vještine za djelovanje u kriznim situacijama.

Pored toga, sudjelovanjem u realizaciji konkretnih zadataka pripadnici operativnih snaga GDCK Karlovac su na svakodnevnoj razini potvrđivali svoja znanja i vještine , te proširivali iste i stjecali nova iskustva za suočavanje sa posljedicama kriznih događaja, ovisno o vrsti, vremenu nastanka i intenzitetu djelovanja.

Od siječnja do prosinca 2024 godine nastavljeno je pružanje psihosocijalne podrške raseljenim osobama iz Ukrajine kroz različite individualne i grupne aktivnosti.

Socijalne aktivnosti su organizirane i realizirane u odnosu na iskazane potrebe i interese raseljenih osoba. U planiranju i organizaciji socijalnih aktivnosti participirala su djeca i odrasle osobe iskazujući potrebe, interese i poželjne termine grupnih aktivnosti kroz individualne razgovore i zajedničke sastanke.

Služba traženja ili aktivnosti na obnavljanju obiteljskih veza predstavljaju opći pojam koji obuhvaća niz radnji čiji je cilj sprečavanje razdvajanja i nestanka osoba, održavanje kontakata između članova obitelji te rasvjetljavanje sudbine osoba koje se vode kao nestale. Rad Službe traženja temelji se na Ženevskim konvencijama, njihovim Dopunskim protokolima, rezolucijama međunarodnih konferencija Crvenog križa i Crvenog polumjeseca o nestalim osobama, Strategiji obnavljanja obiteljskih veza Međunarodnog pokreta Crvenog križa i Crvenog polumjeseca (2008. - 2018.), Zakonu o Hrvatskom Crvenom križu (NN 71/2010), te Pravilniku o Službi traženja Hrvatskog Crvenog križa (NN 52/07).

Gradsko društvo Crvenog križa Karlovac je tijekom perioda siječanj-studeni 2024. obavljalo redovne poslove Službe traženja kroz slijedeće aktivnosti:

* evidentiranje novo pridošlih raseljenih osoba iz Ukrajine
* rad Službe traženja za nestale osobe tijekom Domovinskog rata
* rad Službe traženja za nestale osobe u mirnodopskom razdoblju
* izvještavanje Nacionalnog ureda Službe traženja u Hrvatskom Crvenom križu
* Individualne razgovore i procjenu potreba
* spajanje obitelji

Za evidentiranje raseljenih osoba iz Ukrajine korišteni su obrasci na ukrajinskom jeziku, a u razgovorima je na raspolaganju djelatnicima GDCK Karlovac bio službeni prevoditelj za ukrajinski jezik.

Od početka 2024.godine od Nacionalnog ureda Službe traženja zaprimljena su 2 izvješća o identifikaciji posmrtnih ostataka traženih osoba prema Zahtjevima o traženju iz prijašnjih godina, te jedno izvješće o zatvaranju zahtjeva za traženje obzirom da svi pokušaji da se pronađe bilo kakav trag o traženoj osobi nisu imali pozitivan ishod.

U akciji prikupljanja referentnih uzoraka za potrebe identifikacije osoba nestalih u Domovinskom ratu iz nadležnosti GD Crvenog križa Karlovac stupljeno je u kontakt i prikupljeni su podaci o živućim krvnim srodnicima za 9 nestalih osoba s popisa nestalih u Domovinskom ratu, te su njihovi srodnici (njih 16) sa područja djelovanja našeg društva obaviješteni i pozvani na akciju prikupljanja krvnih uzoraka obitelji osoba nestalih u Domovinskom ratu koja je održana 22. i 23. studenog 2024. u Karlovcu u Područnom odjelu Ministarstva hrvatskih branitelja u Karlovcu, Ivana Meštrovića 10.

Radi osposobljavanja djelatnika i volontera za djelovanje u kriznim situacijama i izvršavanju zadataka iz domene Službe traženja, GDCK Karlovac je organizirao i realizirao Osnovnu edukacija Službe traženja- Aktivnosti na obnavljanju obiteljskih veza u slučaju katastrofa (136- šifra edukacije prema Katalogu edukacija HCK-a). Edukacija je realizirana u periodu od 23. do 27. 04. 2024. a u njoj su bila uključena:

* 13 djelatnika GDCK Karlovac
* 7 volontera GDCK Karlovac
* 1 volonter DCK Karlovačke županije

|  |  |  |
| --- | --- | --- |
| FINANCIRANJE GDCK KARLOVAC (iz proračuna Grada Karlovca) | | |
| 2023.g. (EUR) | 2024.g. (EUR) | 2025.g. (EUR) (prijedlog proračuna) |
| **114.805,00** - sukladno zakonskoj obavezi za javne ovlasti GDCK i Službu traženja | **114.805,00** - sukladno zakonskoj obavezi za javne ovlasti GDCK i Službu traženja | **195.100,00** - sukladno zakonskoj obavezi za javne ovlasti GDCK i Službu traženja |
| **2.000,00** - sukladno Planu razvoja civilne zaštite Grada Karlovca | **2.000,00** - sukladno Planu razvoja civilne zaštite Grada Karlovca | **2.000,00** - sukladno Planu razvoja civilne zaštite Grada Karlovca |

**HRVATSKA GORSKA SLUŽBA SPAŠAVANJA – STANICA KARLOVAC**

**Važnost HGSS-a**

Temeljne djelatnosti Hrvatske gorske službe spašavanja – Stanica Karlovac je ključna žurna javna služba odgovorna za traganje i spašavanje na neurbanim i nepristupačnim trenima. Njezino djelovanje izravno utječe na ljudske živote osiguravanjem interventnosti (brzi odgovor na intervencije), neprekidne raspoloživosti (24/7, 365 dana godišnje) i visoko održavanje sposobnosti su ključni. Ove aktivnosti su nužne radi sigurnosti građana i turista te zahtijevaju financijska sredstva za pripravnost, održavanje opreme i ljudi, obnovu licenci, liječničke preglede i stalno usavršavanje članova, s obzirom na visoki rizik i odgovornost koji ta aktivnost traži.

**Operativna uloga HGSS-a u Civilnoj zaštiti**

HGSS stanica Karlovac također djeluje kao ključna operativna snaga Civilne zaštite Grada Karlovca. U slučaju velike nesreće, elementarnih nepogoda, potresa, poplava ili drugih katastrofa, što je propisano Zakonom o sustavu civilne zaštite, koji propisuju njihovu operativnu ulogu.

**Raznolike aktivnosti i ovlaštenja**

HGSS, kao javna služba obavlja različite zadatke u području javnih potreba građana, sukladno članku 19. Zakona o jedinicama lokalne i regionalne samouprave. Misija HGSS-a Stanice Karlovac je sigurnost građana i turista, sprječavanje nesreća i spašavanje ljudi i imovine što je regulirano kroz 24 djelatnosti i 11 javnih ovlasti u Zakonu o HGSS-u.

Specijalnosti HGSS stanice Karlovac:

1. Gorski spašavatelji (23 pripadnika od toga 3 u pričuvi)

2. Spašavatelji (14 pripadnika)

3. Pripravnici (12 pripadnika)

4. Suradnici (3 pripadnika)

Pripadnici s licencama:

1. Instruktori specijalnosti (2 pripadnika)

2. Prva pomoć u planinama i nepristupačnim područjima: (2 pripadnika)

3. Instruktori ronjenja (1 pripadnik)

4. Instruktori lavina (3 pripadnika)

5. Instruktori speleologije (7 pripadnika)

6. Instruktori zimskih tehnika (5 pripadnika)

7. Instruktori za spašavanja na divljim vodama i poplavama (4 pripadnika)

8. Instruktori za spašavanje čamcima na brzim vodama i poplavama (3 pripadnika)

9. Instruktori spašavanja iz leda (2 pripadnika)

10. Instruktori vožnje terenskih vozila u otežanim uvjetima (2 pripadnika)

11. Instruktori helikopterskog spašavanja (2 pripadnika)

12. Instruktori HGSS-a (3 pripadnika)

Pripadnici prema aktivnostima:

1. Spašavanja na divljim vodama i poplavama (31 pripadnik)

2. Voditelji potraga (16 pripadnika)

3. Napredni voditelji potraga (6 pripadnika)

4. Voditelji brodice (13 pripadnika)

5. Upravljanje raft čamcem (3 pripadnika)

6. Digitalni kartografi (6 pripadnika)

7. Helikoptersko spašavanje (11 pripadnika)

8. Upravljanje kajakom (4 pripadnika)

9. Upravitelji bespilotnih letjelica (3 pripadnika)

10. K9 potražni tim (2 pripadnika)

11. Ronioci (12 pripadnika)

HGSS Stanica Karlovac od 01.01.2024. do 25.11.2024. godineukupno je sudjelovala na 19 različitih intervencija na području Grada Karlovca.

HGSS Stanica Karlovac raspolaže s dva osobna vozila, tri terenska vozila, te dva kombi vozila. Potrebe traganja i spašavanja uključuju quad vozilo, 3 plovila s motornim pogonom (jedan limeni, jedan plastični i gumenjak), uključuje 3 kajaka za divlje vode, dva bespilotna sustav.

HGSS Stanica Karlovac ima visoke standarde izvrsnosti i pridonosi zajednici kroz različite preventivne, edukacijske, sportske, gospodarske i turističke aktivnosti. Osim spašavanja i pružanja prve medicinske pomoći, HGSS se bavi i zaštitom prirode, fizičkom kulturom te kontinuiranim informiranjem i educiranjem građana o opasnostima i sigurnim mjerama. Njihov doprinos je od iznimnog značaja za Grad Karlovac i građane.

1. Sigurnost lokalne zajednice
2. Brza reakcija na nepogode i nesreće
3. Obrazovanje i prevencija
4. Profesionalizam i organizacija
5. Zajedništvo i suradnja

|  |  |  |
| --- | --- | --- |
| FINANCIRANJE HGSS-a – Stanice Karlovac (iz proračuna Grada Karlovca) | | |
| 2023.g. (EUR) | 2024.g. (EUR) | 2025.g. (EUR) (prijedlog plana proračuna) |
| **17.000,00** – sukladno Planu razvoja civilne zaštite Grada Karlovca | **17.000,00** – sukladno Planu razvoja civilne zaštite Grada Karlovca | **25.000,00** – sukladno Planu razvoja civilne zaštite Grada Karlovca |

**UDRUGE**

Udruge koje nemaju javne ovlasti, a od interesa su za sustav civilne zaštite npr. kinološke djelatnosti, podvodne djelatnosti, radio-komunikacijske, zrakoplovne, zajednica tehničke kulture, izviđači, planinarsko društvo, i druge tehničke djelatnosti pričuvni su dio operativnih snaga sustava civilne zaštite koji je osposobljen za provođenje pojedinih mjera i aktivnosti sustava civilne zaštite. Svojim sposobnostima nadopunjuju sposobnosti temeljnih operativnih snaga i specijalističkih i intervencijskih postrojbi civilne zaštite te se uključuju u provođenje mjera i aktivnosti sustava civilne zaštite sukladno odredbama Zakona o sustavu civilne zaštite. Radi osposobljavanja za sudjelovanje u sustavu civilne zaštite udruge samostalno provode osposobljavanje svojih članova i sudjeluju u osposobljavanju i vježbama s drugim operativnim snagama u sustavu civilne zaštite na svim razinama.

U slučaju potrebe za provođenjem mjera i aktivnosti u sustavu civilne zaštite u velikim nesrećama i katastrofama aktivirati će se potrebne udruge u provedbi mjera.

**POVJERENICI CIVILNE ZAŠTITE**

Povjerenici civilne zaštite i njihovi zamjenici (dalje u tekstu: “povjerenici i zamjenici povjerenika CZ”) pripadnici su civilne zaštite i predstavljaju operativnu snagu za provođenje mjera i aktivnosti u sustavu civilne zaštite s područja Grada Karlovca.

Na postupak mobilizacije i ostala pitanja u vezi povjerenika i zamjenika povjerenika CZ primjenjuju se propisi kojima se uređuje mobilizacija, uvjeti i način rada operativnih snaga sustava civilne zaštite i ostali propisi iz sustava civilne zaštite, koja čini sastavni dio važećeg Plana djelovanja civilne zaštite Grada Karlovca.

Povjerenici civilne zaštite i njihovi zamjenici za područje Grada Karlovca imenovani su Odlukom o imenovanju povjerenika i zamjenika povjerenika civilne zaštite za područje Grada Karlovca, KLASA: 240-04/23-01/01, URBROJ: 2133-1-03-02/03-23-49, od 23. listopada 2023. godine.

**KOORDINATOR NA LOKACIJI**

Koordinator na lokaciji procjenjuje nastalu situaciju i njezine posljedice na terenu te u suradnji s nadležnim Stožerom civilne zaštite Grada Karlovca usklađuje djelovanje operativnih snaga sustava civilne zaštite.

Koordinatora na lokaciji nadležni Stožer civilne zaštite, nakon zaprimanja obavijesti o velikoj nesreći ili katastrofi, mobilizira odmah po saznanju i upućuje ga na lokaciju izvanrednog događaja.

Grad Karlovac u Planu djelovanja civilne zaštite i u suradnji s operativnim snagama sustava civilne zaštite utvrđuju popis potencijalnih koordinatora na lokaciji s kojeg, ovisno o specifičnostima izvanrednog događaja načelnik Stožera civilne zaštite koordinatora određuje i upućuje na lokaciju sa zadaćom koordiniranja djelovanja različitih operativnih snaga sustava civilne zaštite i komuniciranja sa Stožerom tijekom trajanja poduzimanja mjera i aktivnosti na otklanjanju posljedica izvanrednog događaja.

Na temelju Zakona o sustavu civilne zaštite („Narodne novine“ broj 82/15,118/18,31/20,20/21 i 114/22), imenovani su koordinatori na lokaciji za područje Grada Karlovca, KLASA: 240-03/23-01/01, URBROJ: 2133-1-03-02/03-23-4 od 10. ožujka 2023. godine.

**PRAVNE OSOBE U SUSTAVU CIVILNE ZAŠTITE**

Pravne osobe u sustavu civilne zaštite su one pravne osobe koje su svojim proizvodnim, uslužnim, materijalnim, ljudskim i drugim resursima najznačajniji nositelji tih djelatnosti odnosno pravne osobe koje svojim redovitim predmetnom poslovanja u najvećoj mjeri mogu doprijeti zaštiti i spašavanju ljudi, životinja, materijalnih i kulturnih dobara i okoliša u slučaju prijetnje, nastanka i posljedica velikih nesreća i katastrofa na području Grada Karlovca. Pravne osobe su dio operativnih snaga sustava civilne zaštite Grada Karlovca.

U slučaju neposredne prijetnje od nastanka katastrofe ili veće nesreće na području Grada Karlovca, gradonačelnik ima pravo i obvezu mobilizirati sveukupne ljudske i materijalno-tehničke potencijale s područja te jedinice lokalne samouprave, sukladno Planu djelovanja civilne zaštite.

U slučaju velike nesreće i katastrofe, pravnim osobama koordinira gradonačelnik Grada Karlovca uz stručnu potporu Stožera civilne zaštite Grada Karlovca.

Pravne osobe dužne su se odazvati zahtjevu načelnika Stožera civilne zaštite Grada Karlovca i načelnika Stožera civilne zaštite Republike Hrvatske te sudjelovati s ljudskim i materijalnim resursima u provedbi mjera i aktivnosti u sustavu civilne zaštite.

Za potrebe pripravnosti i reagiranja kod velikih nesreća i katastrofa Grad Karlovca organizirati će po potrebi i sudjelovanje volontera radi provođenja mjera i aktivnosti u sustavu civilne zaštite.

Na temelju Zakona o sustavu civilne zaštite („Narodne novine“ br. 82/15,118/18,31/20,20/21 i 114/22), dana 3.veljače 2022. godine, imenovane su pravne osobe od interesa za sustav civilne zaštite Grada Karlovca, KLASA: 024-03/22-02/01, URBROJ: 2133/01-01-22-15.

Popis pravnih osoba od interesa za sustav civilne zaštite na području Grada Karlovca:

1. “Čistoća” d.o.o., Karlovac
2. “Zelenilo” d.o.o., Karlovac
3. “Vodovod i kanalizacija” d.o.o., Karlovac
4. “Gradska toplana” d.o.o., Karlovac

Pravne osobe dužne su voditi i ažurirati evidenciju s podacima vlastitih pripadnika, sposobnostima i resursima svojih operativnih snaga u strukturiranim evidencijama utvrđenih pravilnikom kojim se propisuje vođenje evidencije o pripadnicima operativnih snaga sustava civilne zaštite.

**PLANSKI DOKUMENTI**

Tijekom 2024. godine doneseni su sljedeći planski dokumenti koje je Grad Karlovac imao obvezu izraditi sukladno Zakonu o sustavu civilne zaštite („Narodne novine“ broj 82/15,118/18,31/20, 20/21 i 114/22) i Zakona o zaštiti od požara („Narodne novine“ broj 92/10 i 114/22) a to su:

- Plan rada Stožera civilne zaštite Grada Karlovca za požarnu sezonu za 2024. godinu

- Program aktivnosti u provedbi posebnih mjera zaštite od požara od interesa za Grada Karlovca u 2024. godini

- Plan operativne provedbe programa aktivnosti u provedbi posebnih mjera zaštite od požara na području Grada Karlovca u 2024. godini

- Plan aktivnog uključenja svih subjekata zaštite od požara na području Grada Karlovca za 2024. godinu

- Plan motrenja, čuvanja i ophodnje otvorenog prostora i građevina za koje prijeti povećana opasnost od nastajanja i širenja požara na području Grada Karlovca

- Izviješće o izvršenju Plana djelovanja Grada Karlovca u području prirodnih nepogoda za 2023. godinu

- Odluka o mjerama spaljivanja i loženja vatre na otvorenom na području Grada Karlovca

- Odluka o izmjeni i dopuni Odluke o osnivanju i imenovanju članova Gradskog povjerenstva za procjenu šteta od prirodnih nepogoda,

- Odluka o imenovanju Stožera civilne zaštite Grada Karlovca,

- Procjena rizika od velikih nesreća na području Grada Karlovca

- Plana djelovanja civilne zaštite za Grad Karlovac

- Procjena ugroženosti od požara Grada Karlovca

- Plan zaštite od požara Grada Karlovca

- Plan djelovanja u području prirodnih nepogoda za 2025. godinu za Grad Karlovac

- Program financiranja zaštite od požara u 2025. godini

- Analiza stanja sustava civilne zaštite na području Grada Karlovca za 2024. godinu

- Plan razvoja sustava civilne zaštite na području Grada Karlovca za 2025. godinu s financijskim učincima za trogodišnje razdoblje 2025.–2027.

- Izvješće o stanju zaštite od požara na području Grada Karlovca za 2024. godini

- Godišnji provedbeni plan unapređenja zaštite od požara na području Grada Karlovca za 2025. godinu.

**ZAKLJUČAK**

Temeljem analize stanja sustava civilne zaštite na području Grada Karlovca, utvrđena je visoka spremnost i dostatnost kapaciteta operativnih snaga sustava civilne zaštite koji u slučaju velike nesreće i katastrofe mogu u dovoljnoj mjeri samostalno i učinkovito reagirati na otklanjanju posljedica velikih nesreća i katastrofa.

U skladu s ciljevima Smjernica za organizaciju i razvoj sustava civilne zaštite na području Grada

Karlovca za razdoblje od 2024. do 2027. godine kontinuirano se definiraju i usklađuju ljudski resursi i materijalno-tehnička sredstva Grada Karlovca u slučaju pojave bilo kakve ugroze, te se jača operativna sposobnost sustava civilne zaštite na razini Grada Karlovca.

Operativne snage vatrogastva pravodobno su i učinkovito odgovarale na sve zadaće iz područja vatrogastva i zaštite od požara te obavljale ostale aktivnosti koje su im bile određene.

Hrvatski Crveni križ - Gradsko društvo Crvenog križa Karlovac kontinuirano osigurava trajnu i dobru pripremljenost svojih članova za djelovanje u slučaju velikih nesreća i katastrofa.

Hrvatska gorska služba spašavanja - Stanica Karlovac svojim aktivnostima uvelike je pridonosila sigurnosti te uz to pružala i jamstvo pravodobne i učinkovite pomoći u slučaju potrebe.

U Proračunu Grada Karlovca za 2024. godinu, bila su osigurana dostatna financijska sredstva koja su omogućila daljnji razvoj sustava civilne zaštite na području Grada Karlovca čime je ostvareno optimalno izvršavanje svih zadaća u sustavu civilne zaštite.

Analiza stanja sustava civilne zaštite Grada Karlovca za 2024. godinu, provedena je za vremensko razdoblje od 1. siječnja 2024. godine do 1. prosinca 2024. godine.